Jeg har idag for første gang i mange år været på et posthus. Et rigtigt et af slagsen, og ikke et af dem man finder mellem frostposerne med fritter, og så kølemontren med det hakkede kød. Nej et helt rigtigt posthus! Først var jeg ikke klar over om jeg var udsat for scam, for pludselig gik det op for mig at alt var den vanlige røde farve, og minsandten om der ikke også stadig stod postdanmark på alle skilte. Men så dumme er der vel ingen scammere der trods alt er ?
Nu er jeg ikke selv ODD'ser , men hvis jeg var, så havde jeg sat hele min formue på at postnord, er lukket og slukket inden vi når 2020.
Når en virksomhed bliver presset, og ønsker at konsolidere sig i markedet, har det altid været god latin, at man koncentrerede sig om sine kerneydelser - de ydelser, der i alt fald i første omgang gjorde at virksomheden havde sin berretigelse.
Og ja man kan vel ikke være i tvivl om at postdk/nord er en anelse presset i øjeblikket - og da mit ærinde var at sende et brev til England, så var jeg fuld af fortrøstning, for det må da siges at være en kerneydelse. Mod betaling at flytte et brev eller en pakke fra A til B.
Og eftersom at det ikke er gået min næse forbi, at der er sket mange ændringer med hensyn til hvilke ydelser man nu kan købe, glædede jeg mig stort, da dette jo måtte betyde at postfirmaet netop måtte have lagt deres hjerner i blød, og nu virkelig kunne tilbyde deres kerneydelser i en ekstremt velovervejet palette, således at vi danskere igen ville finde det meget attraktivt at benytte vores samejede posttjeneste, og dermed frembringe de så eftertragtede sorte tal på bundlinjen, og garantere denne tjeneste mange år frem i tiden...
Nu var det så blevet min tur ved skranken, og jeg fremlagde mit brev, med en forespørgsel om mulighederne for at det kom hurtigt til England. Den meget spøgefulde medarbejder foreslog, at jeg straks tog min bil og kørte til Esbjerg, for at tage den første færge til Harwich, og så postede mit brev på det første lokale engelske postkontor jeg fandt. Så ville mit brev da med sikkerhed være i England i morgen tirsdag. Desværre kunne jeg fortælle hende at den rute ikke eksistere længere,hvilket gav hende et noget andet alvorligt blik i øjnene, og med et suk, dagde hun så at hun så ville foreslå at jeg sendte mit brev som et brev.
Se uden at have sat mig ind i hvilke nye koncepter de har fremtryllet, for at klare den øgede konkurrence, så havde jeg dog alligevel godt regnet ud, at løsningen ville indebære en form for afsendelse som brev, da formen på det objekt jeg ønskede at fremsende, umiskendeligt ligende et brev. Dog et lidt tykt brev - en a5 konvolut der var endt med at blive 1 cm tykt.
Jamen fint, svarede jeg den flinke kvinde, så napper jeg afsendelse som express-brev og så med krav om kvittering for modtagelse, så jeg var sikker på at kunne hævde at det var fremme ved modtageren.
Det er desværre ikke muligt, fik hun sagt, mens hun undveg øjenkontakt. Ikke muligt ? Jamen jeg vil jo gerne være sikker på at det er modtaget af modtager. Hun fortsatte - Ja ehm kvittering for modtagelse er heller ikke muligt, men det var nu dit ønske om ekspress forsendelse jeg svarede på...
Min forvirring var nu total - og spurgte hende nu, hvor køen ikke var så lang, om hun kort kunne ridse de muligheder op jeg havde, når jeg nu ønskede at mit brev kom så hurtigt til england som muligt ?
Jo da, svarede hun flinkt, du kan sende det som brev.... 
Og ekspress ? Ikke muligt... Modtagerkvittering ? Ikke muligt...
Nu var det pludselig hende der havde fået en sådan lidt spids attitude, som om der stod en meget fatsvag mand foran hende. ALTSÅ - du kan sende dit brev som et brev, og det er det! Der er ikke længere noget der hedder ekspress, eller tracking eller modtagerkvittering. Send det som brev. og bed til de højere magter, at sygdomsfraværet ikke er for massivt i de dage dit brev er undervejs.
Hmm...Jamen det ka, og så afbrød hun mig. Samtlige tillægsydelser for breve er droppet. Det kan sendes som brev og det er det. Nix weiter.
Det blev jeg sgu både noget overrasket men også irriteret over, for det kunne jeg jo så godt regne ud, ville komme til at betyde at jeg skulle sende mit lille brev som pakke istedet, med væstentlig højere omkostninger til følge.Men jeg var også lidt imponeret - for det var nok der hvor de virkelig havde lagt hovederne i blød, og jo næmest tvang mig til at bidrage til de sorte tal på bundlinjen..
Godt så, jeg måtte bide i det sure æble, og bad hende om at sende min forsendelse som pakke ekspress. Rollerne byttede igen, og én gang til fik hun uden øjenkontakt fremstammet, det kan du ikke, du kan sende den som pakke... TIl gengæld er modtagerkvittering inkl. i prisen.
Nu var jeg sgu ærligt talt blevet noget sur, og bad hende om at fortælle mig hvilke forskellige muligheder jeg havde for at fremsende, det der nu var blevet til en meget lille pakke til England, når mit ønske var at den kom garanteret hurtigt frem ?
Din mulighed er at sende den som pakke.... vi prøvede på et tidspunkt at lave tidsgaranterede pakkeforsendelser til Europa, men det tiden blev aldrig overholdt, og kunderne blev sure, så det er vi stoppet med igen.
Det korte af det lange er altså, at ønsker man at lave en forsendelse til Europa, så har postnord åbenbart fundet ud af, at for at gøre så få kunder som muligt sure, så må man undlade at forpligte sig til noget som helst. Man kan sende et brev som lyder på 3-5 dages behandlingstid, eller man kan sende en pakke som lyder på 2-5 dages behandlingstid. For breve er der ingen mulighed for esxpres, tracking eller modtagerkvittering, og for pakker er der ej heller mulighed for ekspress, dog er modtagerkvttering en indbygget feature for pakker.
Ofte når det offentlig laver nye koncepter, forsøger at effektivisere, eller indkøber nye it systemer. så har de det med enten med at overdrive eller underdrive grundet et eklatant display af inkompetance, og 99 ud af 100 gange ender det ud i noget ubrugeligt møg. Ingen undtagelse her.
Jeg var fuldstændig paf og i en form for benægtelse omkring at denne oplevelse lige havde fundet sted - og da jeg til sidst nærmest tryglende igen forklarede hende at jeg altså havde brug for at min forsendels blev leveret på en adresse i England inden 3 hverdage, så henviste hun min opmærksomhed på de mange foldere der stod i fine displays på disken... Foldere fra UPS, GLS, Fedexx osv.
Nå ja, da jeg så havde betalt 230 kr. for a sende 154 gram til England, uden nogle ekstraydelser overhovedet - så blev jeg bedt om jeg lige selv kunne smide forsendelsen i det sidste postbur på vejen ud...

UPDATE efter Postnords SVAR.
Vil det sige at der rent faktisk eksisterer en mulighed for at få det til at gå hurtigere end normalt ? Jeg må indrømme at jeg sidder og bliver rigtig rigtig irriteret nu. Den forsendelse indeholder blodprøver som ikke kan bruges medmindre den forsendelse er hos modtager på torsdag, og så har jeg mistet ca. 2000 kroner. Hvis det sker vil jeg faktisk holde postnord ansvarlig for mit tab, jeg vil under alle omstændigheder tage dit svar og gå op på posthuset og undervise den dame der ekspederede mig, selvom jeg jo egentlig synes at det suverænt er jeres ansvar. Vil du ikke kontakte mig ? Min email er mikkel snabela og så en sammentrækning af mine 2 efternavne og .dk

UDDATE#2 28/6.
Retfærdigvis skal det nævnes at min pakke nu er blevet udleveret til modtager i England. Dvs at det tog 2 dage for pakken om at komme frem. Det er jo egentlig meget godt gået - men desværre jo ikke noget man kan regne med er konsistent.